Henri Morse, S.J. (Brome, Suffolk, Uingereza, 1595 – Tyburn, London, 1 Februari 1645) alikuwa padri wa Kanisa Katoliki ambaye kwa sababu hiyo aliuawa na serikali ya nchi yake. Papa Pius XI alimtangaza mwenye heri tarehe 15 Desemba 1929 halafu Papa Paulo VI tarehe 25 Oktoba 1970 alimtangaza kuwa mtakatifu mfiadini pamoja na wenzake 39. Sikukuu yake ni tarehe 1 Februari. Henri alikuwa Mkristo wa Kanisa la Anglikana kabla hajajiunga na Kanisa Katoliki nchini Ufaransa alipomfuata ndugu yake Wiliamu aliyekuwa seminarini. Baada ya kurudi Uingereza, alifungwa miaka minne kwa imani yake mpya, halafu akaweza kurudi bara kwa kengo la kupata upadrisho na hatimaye kufanya uchungaji usioruhusiwa na serikali ya nchi yake. Baada ya kupadrishwa Roma alirudi kwao (1624) na tauni ilipozuka alihudumia waathirika huko Newcastle-upon-Tyne halafu York Castle. Katikati alifungwa halafu akajiunga na Wajesuiti. Baada ya miaka mitatu gerezani aliachiwa na kufukuzwa nchini, hivyo akafanya uchungaji Uholanzi. Mwaka 1633 alirudi Uingereza akapatwa na tauni katika kuhudumia tena waathirika, akapona. Mwaka 1636 akakamatwa tena kwa imani yake lakini aliachiwa mwaka uliofuata akahama nchi kwa muda hadi mwaka 1643.